PROJEKTS



OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

SAISTOŠIE NOTEIKUMI

Ogrē

|  |  |
| --- | --- |
| 2025. gada . augustā | Nr. \_/2025 |
|  | (protokols Nr. ; ) |

**Par reklāmas un reklāmas objektu izvietošanas kārtību**

**Ogres novadā**

*Izdoti saskaņā ar*

*Pašvaldību likuma 45. panta otrās daļas 4. punktu,*

*Reklāmas likuma 7. panta trešo daļu,*

*Ministru kabineta 2012. gada 30. oktobra noteikumu Nr. 732*

*"Kārtība, kādā saņemama atļauja reklāmas*

*izvietošanai publiskās vietās vai vietās,*

 *kas vērstas pret publisku vietu" 28. un 45. punktu*

**I. Vispārīgie jautājumi**

1. Saistošie noteikumi (turpmāk – Noteikumi) nosaka reklāmas un reklāmas objektu izvietošanas kārtību publiskās vietās un vietās, kas vērstas pret publisku vietu, afišu stabu un stendu izmantošanas kārtību, kārtību, kādā veicama reklāmas vai reklāmas objektu izvietošanas uzraudzība un kontrole, kā arī administratīvos sodus par Noteikumu pārkāpšanu.
2. Tiesības izvietot reklāmu vai reklāmas objektus ir visām personām, kuras Ogres novada pašvaldībā (turpmāk – Pašvaldība) saņēmušas reklāmas izvietošanas atļauju, kas apliecina tiesības izvietot reklāmu vai reklāmas objektu, kā arī samaksājušas nodevu par reklāmas izvietošanu saistošajos noteikumos par pašvaldības nodevām noteiktajā kārtībā.
3. Mobilās reklāmas objektus, izņemot reklāmas uz sabiedriskā transporta un taksometra, aizliegts novietot ilgstošai stāvēšanai apdzīvotu vietu ielu teritorijā, autostāvvietās, laukumos u. c. vietās, kas pārredzamas no publiskas ārtelpas.
4. Ogres novada pašvaldības policijas un Pašvaldības būvvaldes amatpersonām ir tiesības veikt kontroli par reklāmas un reklāmas objektu izvietošanas kārtību, tostarp pieprasīt reklāmas devējam uzrādīt reklāmas atļauju elektroniski vai papīra formātā.
5. Reklāmu vai reklāmas objektus ir aizliegts:
	1. izvietot patvaļīgi;
	2. novilkt starp būvēm un citām konstrukcijām, izņemot atbilstoši saskaņotai īslaicīgai reklāmai;
	3. uzkrāsot, uzlīmēt, gravēt, izklāt uz ceļa seguma, izņemot tirdzniecības centru teritorijas ārpus teritorijām, kurām saskaņā ar normatīvajiem aktiem noteikts īpašs statuss;
	4. izvietot ar zibšņa, uguns, bākuguņu, mirgojošu gaismas vadu veida specefektiem;
	5. izvietot skaņas specefektus dzīvojamo māju apbūves teritorijās, kā arī teritorijās, kas atrodas izglītības, ārstniecības, sociālās aprūpes iestāžu tuvumā;
	6. izvietot tuvāk par 50 (piecdesmit) metriem no piemiņas vietas un kapu teritorijas ārējām robežām, ja teritorijas plānojumā, lokāplānojumā vai detālplānojumā (ja tāds izstrādāts) nav noteikts citādi (izņemot izkārtni);
	7. izvietot uz konstrukcijām, kas nav paredzētas reklāmu izmantošanai, piemēram, apgaismojuma stabiem, žogiem, mastiem, balstiem, kokiem, satiksmes organizācijas līdzekļiem un citām konstrukcijām;
	8. izvietot uz inženierbūvēm un to konstrukcijām, piemēram, elektrības sadales kastēm, transformatoriem, laipām un citām inženierbūvēm;
	9. uzstādīt uz ūdens, kuģošanas līdzekļiem, piemēram, pontoniem, plostiem, laivām u.tml., un citiem izvietošanas palīglīdzekļiem. Aizliegums neattiecas uz reģistrētu ūdenstransportu, kas tiek izmantots tūrisma un atpūtas uzņēmējdarbības nodrošināšanai, un publiska pasākuma reklāmu, ja pasākums norisinās uz ūdens;
	10. izvietot uz sastatnēm, nojumēm, būvžogiem un citām pagaidu vai īslaicīgās lietošanas konstrukcijām. Minētais nosacījums neattiecas uz Pašvaldības organizēto vai Pašvaldībā saskaņoto tirdziņu, gadatirgu, sporta un kultūras pasākumu dalībniekiem pasākuma norises laikā;
	11. eksponēt uz būves, kura klasificēta kā vidi degradējoša;
	12. eksponēt uz vizuāli bojāta reklāmas objekta;
	13. aizsedzot būves arhitektoniskās detaļas (logus, dzegas, fasādes dekorus u.c.);
	14. uz būvju erkeriem, balkoniem, lodžijām;
	15. uz ekspluatācijā nenodotām būvēm, izņemot 14. punkta nosacījumus;
	16. uz patvaļīgi uzbūvētām būvēm.
6. Teritorijās ar īpašiem noteikumiem – Ogres novada teritorijas daļa, kurai pašvaldības teritorijas attīstības plānošanas dokumentos vai tematiskajos plānojumos ir piešķirts statuss, kas paredz noteiktus vides, kultūras, vizuālās vai estētiskās kvalitātes saglabāšanas nosacījumus, piemēram, Ogres pilsētas centra 20. gadsimta 20. un 30. gadu apbūves un Ogres parka vasarnīcu kolonijas apbūves teritorija, ainaviski vērtīgas vietas, piemiņas vietas, vietējās nozīmes aizsardzības teritorijas, aizliegts:
	1. reklāmas objektiem izmantot plastikāta gaismas kastes, polivinilhlorīda un citus plastikāta materiālu bannerus un digitālos ekrānus, izņemot, ja tas ir saskaņots Būvvaldē ar būvniecības ieceres dokumentiem;
	2. izvietot reklāmas objektus, kas projicējas jumta plaknē, izņemot, ja Būvvaldē akceptēta būvniecības iecere, kurā paredzēta attiecīgo reklāmas objektu būvniecība;
	3. izvietot reklāmas pilonus, izņemot, ja Būvvaldē akceptēta būvniecības iecere, kurā paredzēta attiecīgo pilonu būvniecība;
	4. novietot digitālo ekrānu, ja tā izmērs ir lielāks par 1200 mm x 600 mm, izņemot digitālos ekrānus, kuros tiek pārraidīta tikai ar kultūru, tūrismu vai sportu saistīta informācija.
7. Persona, kura vēlas izvietot reklāmu vai reklāmas objektu vai mainīt grafisko dizainu reklāmai publiskā vietā vai vietā, kas vērsta pret publisku vietu, Pašvaldības Klientu apkalpošanas centrā iesniedz reklāmas vai reklāmas objekta projektu elektroniski - ogredome@ogresnovads.lv vai papīra formātā, vai nosūta uz Pašvaldības oficiālo e - adresi noformētu atbilstoši Ministru kabineta noteikumiem, kas regulē reklāmas izvietošanu publiskās vietās vai vietās, kas vērstas pret publisku vietu.
8. Par reklāmas grafiskā dizaina maiņu netiek uzskatīta komersanta (piemēram, lielveikala) pārdošanas piedāvājuma maiņa, ja objekts atrodas uz komercobjekta fasādes un reklāmas objektam, uz kura tiek izvietota šī reklāma, ir saņemta reklāmas izvietošanas atļauja.

**II. Reklāmas vai reklāmas objekta bez piesaistes zemei izvietošanas nosacījumi**

1. Reklāmām un izkārtnēm vienas ēkas ietvaros vēlams būt saskanīgos toņos un izmēros, veidojot kopēju kompozīciju ar ēkas arhitektūru un apkārtējās vides koloristisko risinājumu.
2. Izvietojot reklāmu, ievēro:
	1. ēkas proporcijas;
	2. fasādes dalījumu ar logiem, durvīm, dzegām, karnīzēm.
3. Reklāmu un izkārtņu kopējais laukums fasādē nedrīkst būt lielāks par 30% no būves (būvju sekciju un daļu) vienas fasādes kopējā laukuma, izņemot ja Būvvaldē ir akceptēta būvniecības iecere, kurā iekļauta fasāde ar reklāmu un izkārtņu izvietojuma tehnisko zīmējumu.
4. Izvietojot reklāmu un izkārtni reklāmas devēja un reklāmas izplatītāja pienākums ir:
	1. nodrošināt reklāmas un izkārtnes izvietošanas konstruktīvo noturību visā tās izvietošanas, ekspluatācijas un demontāžas laikā;
	2. nodrošināt, lai reklāma un izkārtne neradītu nelabvēlīgu ietekmi uz būves ekspluatāciju, kā arī neradītu apdraudējumu cilvēku drošībai;
	3. saņemt attiecīgo inženierkomunikāciju turētāju saskaņojumu, ja to nosaka normatīvie akti.
5. Pašvaldībā saskaņotu reklāmu, kas nav izkārtne, bet izvietota būvniecības laikā uz pagaidu pārsega vai sieta, kas izvietots uz būves fasādes vai fasādes sastatnēm, var eksponēt ne ilgāk kā vienu gadu vai līdz attiecīgo būvdarbu beigām. Ja būvdarbu ilgums pārsniedz gadu, reklāma atkārtoti jāsaskaņo Pašvaldībā.
6. Reklāmu, kas ir saistīta ar nekustamā īpašuma, kurā izvietota reklāma, pārdošanu, iznomāšanu vai izīrēšanu, ir atļauts izvietot uz būves, ja tā atrodas ārpus teritorijas, kurai saskaņā ar normatīvajiem aktiem noteikts īpašs statuss.
7. Ja reklāma vai izkārtne pievienota elektrosistēmai, tad elektropiegādes tīkla pievada risinājumam jābūt novietotam konstrukcijā tā, lai tas nebūtu vizuāli redzams.
8. Ja izkārtne izvietota perpendikulāri būves fasādei, tās izveidei jāievēro šādi nosacījumi:
	1. maksimāli pieļaujamais konstrukcijas izvirzījums no būvlaides ir 1 m, ja attālums no konstrukcijas ārējās malas līdz brauktuvei nav mazāks par 0,7 m;
	2. konstrukcijas apakšējā mala nedrīkst atrasties zemāk par 3 m no zemes vai ietves seguma virsmas pie sienas. Zemāki izvirzījumi līdz 2,5 m atļauti, ja ietve ir platāka par 1,5 m, izvirzījums nav lielāks par 30 cm un ietves platums no konstrukcijas ārējās malas līdz brauktuvei ir ne mazāks kā 1,5 m. Ja pie ēkas nav ietves, konstrukcijas apakšējā mala nedrīkst atrasties zemāk par 3 m no zemes virsmas, un tās izvirzījums nedrīkst radīt šķēršļus gājēju vai transportlīdzekļu kustībai.
9. Izvietojot reklāmu un izkārtni paralēli būves fasādei, visas konstrukcijas izvirzījums no būvlaides nedrīkst būt lielāks par 0,5 m.
10. Pārvietojami reklāmas objekti (slietņi u.c.) drīkst atrasties vietās, kur tie netraucē gājēju un transporta kustību. Tos izvietojot uz ietvēm un celiņiem, brīvajam gājēju kustības zonas platumam jābūt ne mazākam par 1,5 m, reklāmas kopējais platums nedrīkst būt lielāks par 1 m, kopējais augstums lielāks par 1 m, dziļums 1 m, pieļaujams viens slietnis pie viena reklamētā objekta. Minētā reklāma izvietojama ne tālāk kā 2 m no objekta ieejas, kurā tieši tiek veikta saimnieciskā darbība.

**III. Reklāmas vai reklāmas objekta ar piesaisti zemei izvietošanas nosacījumi**

1. Izvietojot reklāmu vai reklāmas objektu ar piesaisti zemei, ievēro šādus nosacījumus:
	1. nedrīkst aizsegt skatu uz ainaviski vērtīgām teritorijām un skatu punktiem, pieminekļiem, Valsts aizsargājamo kultūras pieminekļu sarakstā ietvertiem objektiem, baznīcām un ielu perspektīvu;
	2. izvietojot reklāmu, aizliegta atsaišu, atsvaru un pamatu balstu lietošana;
	3. metāla konstruktīvos elementus un balstus, kas izmantoti reklāmas objekta izvietošanai, ieteicams krāsot pelēkā (RAL 7016) vai melnā (RAL 9005) tonī;
	4. elektroapgādi nodrošina, izmantojot pazemes kabeļus;
	5. veicot inženierkomunikāciju būvniecību vai ielu pārbūvi, reklāmas, kas izvietotas ielu sarkanajās līnijās un būvlaidē, reklāmas devējs par saviem līdzekļiem demontē pēc Pašvaldības rakstiska pieprasījuma vai abpusēji vienojoties nekustamā īpašuma īpašniekam ar būvdarbu veicēju.
2. Reklāmas ar piesaisti zemei izvieto uz vienotas līnijas, kas ir paralēla vai perpendikulāra brauktuvei – vienas ielas kvartāla un ceļa ietvaros.

**IV. Noteikumi tīkla reklāmas izvietošanai**

1. Par tīkla reklāmu izvietošanu publiskās vietās vai vietās, kas vērstas pret publisku vietu Ogres novadā noslēdz vienošanās līgumu ar Pašvaldību.
2. Tīkla reklāmas objektu izvietošana, ekspluatācija un demontāža veicama atbilstoši Noteikumu prasībām.
3. Tīkla reklāmas objektiem Pašvaldība izsniedz kopīgu reklāmas objektu izvietošanas atļauju. Tīkla reklāmas izvietotājs elektroniski informē Pašvaldību par izvietojamām reklāmām un to maiņu, nosūtot izvietojamo reklāmu vizualizāciju elektroniski uz ogredome@ogresnovads.lv vai papīra formātā, vai nosūtot uz Pašvaldības oficiālo e – adresi.

**V. Reklāmas izvietošana uz Pašvaldībai piederošiem objektiem, īpašumiem un zemes**

1. Uz Pašvaldībai piederošiem vai Pašvaldības kapitālsabiedrības īpašumā vai valdījumā esošiem reklāmas objektiem prioritāri izvietojama informācija par Pašvaldības organizētajiem un atbalstītajiem pasākumiem.
2. Uz Pašvaldībai piederošiem vai Pašvaldības kapitālsabiedrības īpašumā vai valdījumā esošiem reklāmas afišu stabiem un stendiem:
	1. atļauts izvietot tikai īslaicīgas reklāmas, t.i., afišas, plakātus, paziņojumus par pasākumiem, lekcijām, izstādēm, koncertiem, u.tml. pasākumiem, ar norādītu pasākuma norises laiku, vietu un pasākuma rīkotāju;
	2. afišai jābūt izgatavotai no speciāli tam paredzēta, kvalitatīva un mitrumizturīga materiāla, tā nevar būt sastiprināta no vairākām daļām;
	3. afišu izvietošanu nodrošina Pašvaldības deleģēta persona.
3. Reklāmas vai reklāmas objekta izvietošanai uz Pašvaldībai piederoša nekustamā īpašuma tiek organizēta nomas tiesību izsole normatīvajos aktos noteiktajā kārtībā.

**VI. Digitālo ekrānu izvietošanas nosacījumi**

1. Digitālos ekrānus nodrošina ar gaismas sensora vadības sistēmu, kura digitālā ekrāna darbības laikā automātiski pielāgo tā spilgtuma intensitāti ārējās vides gaismas apstākļiem vai nepieciešamības gadījumā samazina tā spilgtuma intensitāti. Aizliegts izmantot strauji mainīgus, pēkšņus un intensīvus gaismas efektus.
2. Pašvaldībai, izsniedzot digitālās reklāmas izvietošanas atļauju un izvērtējot apbūves un satiksmes plūsmas intensitāti, ir tiesības ierobežot digitālā ekrāna izstarotās gaismas intensitāti diennakts tumšajā laikā.
3. Digitālajā ekrānā pārraidītā reklāma nedrīkst dominēt pār apkārtējo izgaismojumu.
4. Digitālo ekrānu aizliegts izvietot perpendikulāri ēkas fasādei.
5. Digitālajam ekrānam Pašvaldība izsniedz reklāmas objekta izvietošanas atļauju. Digitālā ekrāna reklāmas izvietotājs elektroniski informē Pašvaldību par izvietojamām reklāmām un to maiņu, nosūtot izvietojamo reklāmu vizualizāciju elektroniski uz ogredome@ogresnovads.lv vai nosūtot uz Pašvaldības oficiālo e – adresi.

**VII. Reklāmas vai reklāmas objekta demontāža**

1. Reklāmas devējam ir pienākums demontēt reklāmu vai reklāmas objektu un sakārtot reklāmas izvietošanas vietu (tai skaitā veicot nesēja un pamatu demontāžu, fasādes krāsošanu vai labiekārtojuma atjaunošanu), ja:
	1. reklāma vai reklāmas objekts neatbilst Noteikumos nostiprinātajiem reklāmas vai reklāmas objekta izvietošanas pamatprincipiem;
	2. reklāma vai reklāmas objekts tiek eksponēts bez attiecīgās izvietošanas atļaujas;
	3. reklāma vai reklāmas objekts uzstādīts neatbilstoši izsniegtajai atļaujai;
	4. nav veikts Pašvaldības nodevas maksājums par reklāmas izvietošanu;
	5. ir beidzies reklāmas atļaujā noteiktais termiņš;
	6. reklāma vai reklāmas objekts kļuvis bīstams, radot apdraudējumu cilvēku dzīvībai, veselībai, drošībai vai īpašumam.
2. Ja tiek konstatēts, ka reklāma vai reklāmas objekts ir bīstams (saskaņā ar 35. punktu), Pašvaldība informē reklāmas devēju. Ja reklāmas devēju nav iespējams identificēt vai sasniegt, pašvaldība informē būves vai zemes vienības, uz kuras reklāma izvietota, īpašnieku vai tiesisko valdītāju. Šai personai ir pienākums **3 (trīs) darbdienu laikā novērst reklāmas objekta bīstamību**, informējot par to Pašvaldību. Ja minētajā termiņā reklāmas objekta bīstamība netiek novērsta, Pašvaldības deleģētās personas ir tiesīgas veikt nepieciešamos pasākumus bīstamības novēršanai. Šādu darbību rezultātā radušos zaudējumus atlīdzina reklāmas devējs, bet, ja tas nav identificējams, – būves vai zemes īpašnieks vai tiesiskais valdītājs **tikai attiecībā uz bīstamības novēršanu** un tikai tiktāl, cik tas skar īpašuma uzturēšanas pienākumus saskaņā ar spēkā esošajiem normatīvajiem aktiem.
3. Pašvaldības deleģētās personas demontēto reklāmu vai reklāmas objektu reklāmas devējam ir tiesības saņemt pēc lēmuma par soda piemērošanu spēkā stāšanās un soda nomaksas, bet ne vēlāk kā 36. punktā noteiktajā termiņā.
4. Pirms reklāmas objekta demontāžas darbu uzsākšanas Pašvaldības deleģēta persona sastāda apsekošanas aktu, kurā fiksē reklāmas objekta tehnisko un vizuālo stāvokli, aktam pievieno fotofiksācijas.
5. Demontētos reklāmas objektus Pašvaldība uzglabā 2 (divus) mēnešus, pēc tam tā tiek utilizēta un reklāmas devējs nav tiesīgs prasīt kompensāciju par demontēto un utilizēto reklāmas objektu.
6. Reklāmas devējs pēc reklāmas atļaujas derīguma termiņa beigām vai pēc saimnieciskās darbības veikšanas beigām, reklāmas objektu demontē 5 (piecu) darbdienu laikā.

**VIII. Saistošo noteikumu izpildes kontrole un administratīvā atbildība par saistošo noteikumu neievērošanu**

1. Par reklāmas un reklāmas objektu atbilstību saistošo noteikumu prasībām ir atbildīgs reklāmas devējs.
2. Noteikumu izpildi kontrolē pašvaldības būvvaldes amatpersonas atbilstoši kompetencei. Administratīvā pārkāpuma procesu līdz administratīvā pārkāpuma lietas izskatīšanai veic Ogres novada pašvaldības policijas amatpersonas.
3. Administratīvā pārkāpuma lietu izskata Ogres novada pašvaldības administratīvā komisija.
4. Par noteikumu 6. punktā noteikto prasību neievērošanu piemēro brīdinājumu vai naudas sodu fiziskajai personai līdz septiņpadsmit naudas soda vienībām, bet juridiskajai personai - no desmit līdz simts naudas soda vienībām.
5. Par noteikumu 12. punktā noteikto prasību neievērošanu piemēro brīdinājumu vai naudas sodu fiziskajai personai no četrām līdz divdesmit naudas soda vienībām, bet juridiskajai personai - no desmit līdz divi simti naudas soda vienībām.
6. Par noteikumu 13., 15., 16., 17. un 18. punktā noteikto prasību neievērošanu piemēro brīdinājumu vai naudas sodu fiziskajai personai līdz divpadsmit naudas soda vienībām, bet juridiskajai personai - no desmit līdz divi simti naudas soda vienībām.
7. Par noteikumu 27. un 29. punktā noteikto prasību neievērošanu piemēro brīdinājumu vai naudas sodu fiziskajai personai līdz simts naudas soda vienībām, bet juridiskajai personai - no desmit līdz trīs simti naudas soda vienībām.
8. Lēmumu par atteikumu izsniegt reklāmas atļauju vai atteikumu izdarīt grozījumus reklāmas atļaujā var apstrīdēt Pašvaldības nolikumā noteiktajā kārtībā.

**IX. Noslēguma jautājumi**

1. Reklāmas objekts, kas līdz Noteikumu spēkā stāšanās dienai ir saskaņots Pašvaldībā, bet neatbilst Noteikumu prasībām, drīkst būt izvietots līdz reklāmas atļaujas derīguma termiņa beigām, bet ne ilgāk kā 2 (divus) gadus pēc Noteikumu spēkā stāšanās dienas.
2. Atzīt par spēku zaudējušiem 2013. gada 21. novembra saistošos noteikumus Nr. 50/2013 „Par reklāmas, izkārtņu, sludinājumu un citu informatīvo materiālu izvietošanas kārtības publiskās vietās Ogres novadā”.

Domes priekšsēdētājs E. Helmanis